BIS ฮอต! นักลงทุนแห่จอง “ไอพีโอ” เกลี้ยง ลุยเทรด 5 พ.ค.นี้
“ไบโอซายน์ แอนิมัล เฮลธ์” หรือ BIS ขายหุ้นไอพีโอเกลี้ยง 94 ล้านหุ้น สะท้อนความเชื่อมั่นนั้กลงทุน ฟากผู้บริหารย้ำธุรกิจอนาคตไกล เล็งนำเงินระดมทุน 564 ลบ. ขยายธุรกิจ-ชำระคืนเงินกู้ยืม และใช้เป็นทุนหมุนเวียนบริษัท
“ไบโอซายน์ แอนิมัล เฮลธ์” ขายหุ้นไอพีโอเกลี้ยง 94 ล้านหุ้น สะท้อนความเชื่อมั่นนั้กลงทุน ฟากผู้บริหารย้ำธุรกิจอนาคตไกล เล็งนำเงินระดมทุน 564 ลบ. ขยายธุรกิจ-ชำระคืนเงินกู้ยืม และใช้เป็นทุนหมุนเวียนบริษัท
29 เม.ย. 2565

นายสัตวแพทย์ ธนวัฒน์ คงเจริญสมบัติ ประธานเจ้าหน้าที่บริหาร บริษัท ไบโอซายน์ แอนิมัล เฮลธ์ จำกัด (มหาชน) หรือ BIS เปิดเผยว่า บริษัทฯ ขอขอบคุณนักลงทุนที่เชื่อมั่นในศักยภาพและแผนการเติบโตของ BIS และได้จองซื้อหุ้น IPO ของบริษัทในช่วงที่ผ่านมาอย่างล้นหลาม ทำให้บริษัทฯ สามารถระดมทุนได้ตามเป้าหมายที่วางไว้ สะท้อนให้เห็นถึงความเชื่อมั่นของนักลงทุนที่มีต่อบริษัท ผู้บริหารและศักยภาพทางธุรกิจของบริษัทฯ
โดยบริษัทฯ มีวัตถุประสงค์หลักจะนำเงินจากการเพิ่มทุนครั้งนี้ จำนวน 564 ล้านบาท ไปขยายกิจการเพื่อต่อยอดธุรกิจ โดยส่วนหนึ่งจะนำไปด้วยการขยายโรงงานการผลิตสินค้าและการลงทุนเพิ่มเติมในเครื่องจักร เพื่อเป็นเงินทุนสนับสนุนงานวิจัยและพัฒนาวัคซีนสำหรับปศุสัตว์ และเพื่อต่อยอดการผลิตวัคซีนในเชิงพาณิชย์ ส่วนที่เหลือจะใช้ชำระคืนเงินกู้ยืมบางส่วนรวมถึงใช้เป็นเงินทุนหมุนเวียนในการดำเนินงาน โดยบริษัทฯ มีนโยบายจ่ายเงินปันผลในอัตราไม่น้อยกว่า 30% ของกำไรสุทธิหลังหักเงินสำรองตามกฎหมาย
“รายได้หลักของบริษัทฯ มาจากทั้งอุตสาหกรรมปศุสัตว์ ซึ่งเป็นธุรกิจต้นน้ำของอุตสาหกรรมอาหาร และจากธุรกิจเกี่ยวกับสัตว์เลี้ยงซึ่งมีการเติบโตสูง BIS คาดว่าจะได้ประโยชน์จากการที่ประเทศไทยเปิดเมือง ทำให้การจับจ่ายใช้สอยกลับสู่สภาวะปกติ มีการบริโภคอาหารและเนื้อสัตว์เพิ่มมากขึ้น มีการส่งออกอาหารเพิ่มมากขึ้น
ขณะเดียวกันบริษัทฯมีรายได้จากชุดตรวจโรคอหิวาต์แอฟริกาในสุกร (African swine fever : ASF) เติบโตเพิ่มขึ้น 10 เท่า จากการตรวจเชิงรุก ในปี 2564 และ คาดว่ายังเติบโตอย่างต่อเนื่องในปีนี้ เช่นเดียวกับ ผลิตภัณฑ์ยา วัคซีน และเวชภัณฑ์สำหรับสัตว์และสัตว์เลี้ยงซึ่งจะขยายตัวตามสภาวะเศรษฐกิจไทยที่กำลังฟื้นตัว
โดยบริษัทฯเตรียมลงทุนเพื่อผลิตสินค้าแบรนด์ของบริษัทฯเอง เพื่อเพิ่มรายได้ของกลุ่มผลิตภัณฑ์อาหารสัตว์ วัตถุดิบอาหารสัตว์ และ ลงทุนเพิ่มเติมในการพัฒนาวัคซีนสำหรับสัตว์เพื่อจำหน่ายในประเทศไทยและภูมิภาคอาเซียน ทดแทนการนำเข้าวัคซีนจากต่างประเทศ” นายสัตวแพทย์ ธนวัฒน์ กล่าว
นายประเสริฐ ตันตยาวิทย์ กรรมการผู้จัดการ ฝ่ายวาณิชธนกิจ บริษัทหลักทรัพย์ เมย์แบงก์ (ประเทศไทย) จำกัด (มหาชน) ในฐานะที่ปรึกษาทางการเงิน ในการนำเข้าจดทะเบียนในตลาดหลักทรัพย์ เอ็ม เอ ไอ และผู้จัดการการจัดจำหน่ายและรับประกันการจัดจำหน่ายของบริษัท ไบโอซายน์ แอนิมัล เฮลธ์ จำกัด (มหาชน) เปิดเผยว่า “หุ้นไอพีโอ BIS” ที่เปิดให้นักลงทุนจองซื้อระหว่างวันที่ 25-28 เมษายนที่ผ่านมา ได้รับความสนใจในการจองซื้ออย่างล้นหลาม จากทั้งกลุ่มนักลงทุนระยะยาว  และกลุ่มนักลงทุนรายย่อย
ทั้งนี้ สะท้อนให้เห็นถึงความเชื่อมั่นที่มีต่อปัจจัยพื้นฐานที่แข็งแกร่งของ BIS และมีโอกาสเติบโตสูง อยู่ในธุรกิจด้านไบโอเทค ซึ่งเป็น 1 ในอุตสาหกรรม New S-Curve ของรัฐบาล อีกทั้ง BIS มีประสบการณ์ในการบริหารธุรกิจ และ ความสัมพันธ์ที่ดียิ่งกับลูกค้าและพันธมิตรธุรกิจจำนวนมากทั้งบริษัทไทยและบริษัทระดับนานาชาติ
อีกทั้งอยู่ในอุตสาหกรรมด้าน ยา วัคซีน และ เวชภัณฑ์สัตว์ ซึ่งเปรียบเสมือน จิ๊กซอว์ชิ้นสำคัญในอุตสาหกรรมอาหารของไทยที่มีความสำคัญและมีมูลค่าสูง จึงมีโอกาสที่จะเติบโตอย่างต่อเนื่องไปกับอุตสาหกรรมอาหารของไทยที่มีมูลค่าการส่งออกอาหารสูงติดอันดับโลก
ทั้งนี้ BIS เสนอขายหุ้นสามัญเพิ่มทุนให้ประชาชนเป็นครั้งแรก (IPO) จำนวน 94 ล้านหุ้น โดยกำหนดราคาเสนอขาย ที่ราคา 6.00 บาท/หุ้น (มูลค่าที่ตราไว้ (พาร์) หุ้นละ 0.50 บาท) หรือคิดเป็น 29.94% ของทุนจดทะเบียนหลัง IPO คิดเป็นมูลค่าการระดมทุนประมาณ 564 ล้านบาท และมีกำหนดการจะเริ่มเข้าซื้อขายในตลาดหลักทรัพย์ เอ็ม เอ ไอ ในวันที่ 5 พฤษภาคม 2565 นี้
สำหรับ BIS เป็นเจ้าของแบรนด์เวชภัณฑ์สำหรับสัตว์หลากหลายแบรนด์ โดยมีโรงงานผลิตสินค้าเป็นของตนเองที่ได้มาตรฐานสากล บริษัทฯ มีผลิตภัณฑ์ด้านสุขภาพสัตว์ครบวงจร  คือ 1.ผลิตภัณฑ์รักษาและป้องกันโรคสำหรับสัตว์ (Animal Health Product) 2. ผลิตภัณฑ์เสริมอาหารและวิตามินสำหรับสัตว์ (Nutrition Product) 3. ผลิตภัณฑ์เพื่อการวินิจฉัยโรคสำหรับสัตว์ (Diagnostic Product)  4. ผลิตภัณฑ์อาหารเม็ดสำเร็จรูปสำหรับสัตว์ (Complete Feed Product) 5. ผลิตภัณฑ์วัตถุดิบอาหารสัตว์ (Ingredient Product) 6. ผลิตภัณฑ์อื่น ๆ โดยบริษัทฯ มีฐานลูกค้าขนาดใหญ่จำนวนมากในอุตสาหกรรมอาหารของไทยที่มีมูลค่าการส่งออกอาหารสูงติดอันดับโลก เนื่องจากไทยเป็นหนึ่งในครัวของโลก โดยกระทรวงอุตสาหกรรมคาดว่ามูลค่าการส่งออกอาหารจะมีมูลค่า 1,200,000 ล้านบาท ในปี 2565